정조 10년 · 목
宗廟署守僕鄭德龍等。關西小米劃給事。西部進士柳珪。延安幼學黃德一。加平幼學洪振泳。同福幼學金有赫。同縣幼學高好謙。谷山幼學崔聖源。驪州幼學朴致一。積城幼學李基永。南部嘉善朴鳳徵。靈巖尹坊。開城府騎兵趙龍得。保寧幼學李秀廷。南原幼學李宗喆。水原幼學李春復。陰竹幼學沈達永。橫城幼學李永璞。竝爲其父加資事。谷山幼學李升默。南部司譯院前銜玄商禎。同部司譯院正玄商尹。竝爲其父贈職事。同部進士李鴻逵。爲其父推恩事。長湍幼學許杓。爲其父承襲事。北部幼學張應漢。大嬪宮祭需事。造紙署紙匠金命錫。別貿紙價加磨鍊事。康津閑良金萬爀。宮稅減給事。橫城幼學許浩。同鄕鄭師貞母李氏旌閭事。天安進士蔡宗永。贈參判兪後揚旌閭事。驪州院主金鼎鉉。爲其父旌閭事。鐵山幼學鄭允恭。爲其祖母林氏旌閭事。全羅道進士金聖求。故義兵將梁大梯旌閭事。交河幼學李敬澈。爲其父母旌閭事。陰竹幼學李尙弘等。故學生閔東亮旌閭事。禮山幼學申鼎模。故學生趙榮遠旌閭事。昌原幼學金煐等。故學生陳興銀妻姜氏旌閭事。全羅道幼學李敏鐸。高敞柳慶復妻金氏旌閭事。興陽幼學宋繼祥。其先祖悌旌閭事。長興幼學崔絅仁等。同鄕文道光妻權氏旌閭事。江華幼學姜濬。其高祖翯旌閭事。西部前萬戶朴壽景。其母鄭氏旌閭事。全羅道幼學宋泰基等。贈執義金霶三父子幷旌閭事。鎭岑幼學李錫五等。故學生閔橧旌閭事。鐵山幼學盧賢祜。其兄嫂張氏旌閭事。義州私奴成男。其上典金致瑀妻金氏旌閭事。宜寧幼學田鶴擧等。本縣表震章妻朴氏旌閭事。鐵山幼學鄭光玉。其兄嫂李氏旌閭事。平壤幼學申炫等。故學生李運弼旌閭事。光州幼學洪得護。長城孝子孔弼章旌褒事。鐵山幼學鄭趾顯。其曾祖致克旌褒事。延安幼學朴政和等。本府故學生張性和旌褒事。 西部幼學李基亨。爲其祖旌褒事。遂安幼學崔濟彥同鄕奉必翼旌褒事。楊州童蒙李善孟。其母沈氏旌褒事。全羅道幼學黃鍵等。南原韓尙箕旌褒事。康津幼學趙奎運。其高祖彭年旌褒事。楊州幼學李聖廸等。同邑具善憅妻申氏旌褒事。衿川幼學宋學孫。爲其父旌褒事。古阜幼學金道運等。同郡權昌道旌褒事。長城幼學李陽濟等。同邑金厦賢旌褒事。開城府幼學申光義。其五代祖天男褒奬事。任實幼學李彥益。 南原孝子崔天奎給復事。全羅道幼學韓東壽等。崔耼齡旌贈事。公山幼學崔暹觀。爲其父母旌贈事。抱川幼學鄭淳。其先祖希登贈諡事。鐵山幼學鄭仁宇。其高祖思溫贈諡事。 長城幼學朴承爀。其七代祖右參贊賜諡事。全羅道幼學吳一心等。金德生贈諡事。長湍幼學李亨復。其先祖廣城都正贈諡事。古阜進士權行等。故義兵將金齊閔贈諡事。知禮幼學李遂泰。其先祖淑埼贈諡事。陽川幼學李永慤。其六代祖海豐君賜諡事。南部幼學李春老。其五代祖贈領議政賜諡事。慶州幼學權學仁。其先祖士敏賜諡事。驪州幼學李鎭完。其先祖忠元議諡事。尙州幼學李國培。故察訪金宗武貤贈事。井邑進士辛性修等。安義孫弘祿贈職事。泰仁幼學安錫命。故及第金鍊玉贈職事。楊州幼學李希郁。其先祖士珪贈職事。長淵幼學白敏祥。爲其父除職事。井邑幼學柳宅奎等。忠武公祠宇賜額事。榮川幼學羅直洙。其先祖以浚祠宇賜額事。成川幼學金時應等。同鄕尹瑾躋配芝山祠宇事。黃海道幼學李亨中等。故判書金文起幷享兪應孚祠事。楊州幼學李海普。其五代祖尙吉祠板不祧事。西部幼學李覬。其六代祖誠胤木主勿遷事。安山故學生姜濬妻元氏。爲其所生父立後事。仁同幼學申璍。爲其族姪立後事。西部幼學李穆亨立後事。咸昌幼學蔡德濬。爲其兄立後事。尼城幼學尹晦基立後事。公山故學生成在仁妻宋氏立後事。東部前參奉洪天普立後事。仁川幼學宋德玄立後事。寶城幼學李廷彥。爲其姪立後事。任實幼學李喬漢。內莊山遺趾表蹟事。鐵山幼學鄭道。濟鄕案入錄事。巨濟牧民徐元福等。給復後蠲役事。濟州幼學高鳳禎。高夫良三姓次序釐正事。梁山居黃山驛吏金重化。驛吏案頉給事。訓鍊都監巡令手張益輝。爲其父加資事。靈巖出身金弘澤。爲其父稱冤事。安峽幼學李義寬。 公山童蒙李宗得。長鬐金光玉。鐵山閑良李仁玉。竝爲其父請放事。西部良女金召史。爲其夫請放事。安岳私奴石黃。爲其上典請放事。黃州李召史。爲其夫請放事。龍仁童蒙金快俊。爲其父稱冤事。通津良女李召史。爲其夫稱冤事。公山良人趙東卨。爲其父稱冤事。成均館典婢連伊。爲其夫復讎事。知禮幼學金泰亨。田土推給事。東部良人李信源。債錢推給事。西部哨官崔泰郁。龍山業武李世春。豐德幼學金世郁。仁川幼學任珌。洪州幼學徐潤玨。蔚山業武李永先中和幼學李孝甲。定山幼學李錫民。龍仁幼學李亨疇。竝山訟事。龍仁幼學南漢昌。其先祖祠宇來龍禁葬事。○西部幼學申景說山訟事。敎以。文貞墳山。有此偸葬之擧。在朝家記念故家之意。豈可等閑看過。且觀上言辭意。呂萬永所爲。誠如一邊之言。不可但以蔑法言。不料身在侍從之列。甘犯乖悖之擧。本事之外。卽此頑拒官令一款。尤涉痛駭。若此不已。雖使世德塗人耳目者。冠冕。苟不能喧赫。則皆爲不保葬地。爲强暴者所奪占乎。朝家旣聞之後。不可無懲後戢他之典。訟理卽有司存。姑難徑決。先令京兆。兩隻處嚴査論理回啓。抱川居前縣監成致鳳山訟事。敎以。卿其嚴査決給後。形止狀聞。中部折衝張宅誠上言以爲。其父世賢。曾於去丙午式登譯科。幸逢回榜之年。乞蒙一視之恩。敎以。科名雖有正雜之別。唱第前甲之復回。亦可謂稀有。正科回榜人加資。新有定式。其在一視之義。何必區別。特爲加資。使之謝恩。此後雜科回甲加資。一依正科例。定式施行。中部出身宋良祐上言以爲。其父煥奎。早業天文學。得參英廟元年增廣別試。昨年乙巳。卽回榜之年。乞施加資之典。敎以。象科譯科無異。何必回啓。依他例。特爲加資。明日政幷令下批。中部司譯院前銜卞光楚上言以爲。其父泰佑。年今七十九。而去丙午年。中譯科一等。今年卽回榜之年。乞蒙一視之澤。敎以。俄以譯官一人曆官一人。回榜事上言。有特爲加資之命。此亦一體加資。西部前縣監李宗魯上言以爲。其父夏章。壬辰耆老武科登第時。奉 承傳直出司果六品。而今年八十也。朝官年八十加資。曾有定式。呈單于京兆。則謂非蒙點實職。不爲聽施。雖曰軍職。不可擬侔於無秩士庶。乞蒙依他例加資之典。敎以。出六虛司果。無異實司果。伊後未沾實職。非渠之罪。特爲加資。果如所訴。實職一窠。一番沾漑。亦何妨也。龍仁幼學鄭鳳濟上言以爲。其父前同知建寅。年八十三。癸卯年。以前銜朝官年八十。特陞嘉善。今於歲初優老特敎之下。雖入於該面成册。而錄啓時見漏。乞蒙一視之澤。敎以。似此格例。今番皆不拘礙。渠之稱冤。足有所據。何必回啓。特爲許施。 北部總戎軍官李漢弼。爲其父加資事。敎以。俄以曾經同知人見漏。有一體加資之命。而又有此曾經別將之見漏。推此思之。當入不入者。必多有之。此上言下京兆。更令申飭部官。俾無斑駁之歎。李相蕃令該曹一體加資。北部前府使沈釋之上言以爲。其父前府使錡本資。乃是嘉義。而年今八十二矣。今番抄啓時。該部誤以嘉善修報。復出嘉義。乞令該曹。詳考仕版後。釐正改出。敎以。此事不必回啓。令該曹官案相考後。敎旨取來。卽爲改書。安寶以給。豐德幼學張守訥。爲其父加資事。敎以。前後申飭何如。何不抄報乎。卿所謂慥慥者乃爾乎。此人特爲加資。卽此可以三隅反。安知無似此遺漏者乎。更須嚴飭列邑。無或如前疏忽。公山幼學崔鍾命。其祖益恒。其叔遠規。幷賜旌褒事。敎以。有胄筵恩褒之敎。朝家每於此事。別示軫念之擧。意槪深矣。適値式年抄啓之時。令該曹。就此上言及前後文蹟。論理別單稟處。昌平幼學金萬宗。爲其父加階事。敎以。相考登對時稟處。西部前別將孫世太妻。爲其夫乞蒙賞典事。敎以。移建事實。誠如上言辭意。大抵領役將校之效勞。曾聞甚鉅云。收錄之典。豈或歇後。令本 宮提調。招見身手。問其事實。後日登對稟處。西部幼學尹五榮上言以爲。其十二代祖靖國功臣坡平府院君靖憲公汝弼。卽 中廟朝國舅也。十一代祖坡恩君忠毅公任。卽 仁宗朝元舅也。昔當乙巳。任與諸子被禍。而靖憲公以國舅之故。幸免大戮。削官竄逐。及其禍網稍解。得蒙恩宥。歸死京城。臨歿又有復官之 命。而以子孫之尙在罪籍。請貶葬禮。便同庶人之塜。及至　宣廟初年。忠毅公之冤。始得昭雪。 先王朝因故相臣宋寅明筵達。特許先祖兩代贈秩贈諡之典。而獨葬例之未克如禮者。未及條陳而有所稟改也。乞蒙典禮之應行。使墓貌改觀。且十四代祖鈴平君士旳。十二代祖靖憲公汝弼。皆爲勳臣。而九代祖同樞瓊。以嫡長孫。當乙巳禍。屢十年爲奴。及其伸冤。階至嘉善。而未及如例請封。其後嗣子坡寧君忠愍公廷俊。又殉節於甲子适變。而後屬零替。至今不得一叫於天陛。未蒙循例應行之典。乞令逐一稟處。敎以。已下敎矣。晉州民林貴逸等上言以爲。故郡守林俊業之五代孫。而忠愍公林慶業傍孫也。散在各處。將未免軍役之侵。國典中。忠愍公兄弟之子孫。勿論公賤。雖犯死罪。一一放釋。勿侵賤役事。 列聖受敎。明白昭載。乞令本道。査實勿侵。敎以。勿侵軍役。旣有 受敎。五代孫亦非遠派。似無虛實相蒙之歎。相考除役後狀聞。以示朝家褒忠念舊之政。 北部良人朴興哲上言以爲。其母卽尹任商之妻兄也。適當癸酉奉保替立之時。多日奉乳。而以乳道之不裕。未免出外。 任商妻則以奉乳之致。屢蒙天恩。其母則終未蒙一視之澤。乞賜天恩。敎以。給米一石。長湍幼學邵泰碩上言以爲。臣卽邵康節後裔。而 大明左統府邵英後孫也世。遠人微。未免軍保之役。乞令該曹。行關本道。永勿侵役。敎以。無論康節後裔。統府後孫。軍役豈可侵徵。卽爲頉給固好。令道臣相考施行。安山朴次乭妻私婢所獨上言以爲。其夫以戶曹奴。丙申身死。而身貢至今收納。乞蒙頉給之恩。敎以。不但事屬四件之內。聞其貌樣。極爲可矜。卽令戶曹。依願頉給。全羅道進士李敬緝等上言以爲。故縣監梁子澂。卽己卯名賢山甫之子也。受業于先正臣金麟厚之門。就質於先正臣李滉李珥成渾。爲諸先正所推重。則學問之純正。淵源之紹述。槪可見矣。幼而學文穎悟。及長。文靖公金麟厚大奇之。以女妻之。遂以依歸操存之工。日進高明之域。鄕人以孝行聞于朝。卽除 齋卽。遷爲居昌石城兩邑宰。壬辰倭寇猖獗。 大駕西幸。時年老且病。聞倡義使金千鎰。招討使高敬命。擧義討賊。遣其子千運赴軍。子徵沒後。先正臣宋時烈。撰狀稱揚。而尙闕俎豆之享者。實爲欠典。金麟厚旣有妥靈之所。則以此高。第配食其祠。何異考亭之於勉齋乎。乞命攸司。許以梁子澂配食於金麟厚之祠。以副士林之顒望。敎以。故儒臣金麟厚學術之醇正。至今稱之。其嫡傳之高第。配食其祠。義無不可。出入五先正之門。後又有宋先正之撰狀。則可知其人之造詣。況此多士之齊籲。必因一鄕之公議。卽令該曹。詳考文蹟草記稟處。新寧幼學許鉉等。漆谷山倉納糴蠲免事。敎以。詳閱。登對時稟處。 東萊民李斗靖等。下納米欠縮變通事。敎以。論理草記稟處。三陟民黃世綱等。身役及蔘貢田結減給事。敎以。此上言封送該道。論理狀聞後稟處。 仁川幼學尹大烈。賜牌土稅。見奪於壽進宮導掌輩事。敎以。令內需司。査問該宮報來後。後日登對時稟處。東部童蒙石佑徵。 楊州田土見奪於於義宮事。敎以。卿其詳査決處狀聞。 開寧幼學崔世輝。各津永合時作笩渡涉事。敎以。此亦蕘說。論理稟處。楊州前僉使金瑞貞。本州還設防禦事。敎以。卿招問方略。後日登對時稟處。東部姜召史上言以爲。其夫金秀哲。以年少武士。上年十月。自射場歸路。買飮村醪。更尋酒家之際。誤入寡居女家。厥女性行傾邪。喜爲生事。謂以乘昏入來。必欲强劫。奔告其父。呈狀刑曹。被杖一百。流三千里之律。發配於靈光郡。而其舅姑年迫七十。恒言生前願一見之。乞令該曹。徵贖放還。敎以。自是法典。放送。 楊州幼學金信潮上言以爲。其父天欽。以不參討逆儒疏之罪。今方謫在錦山地。其罪名不過不知而不參。故前後屢下放送之敎。而該曹連爲防啓。乞命全釋。敎以。該曹之尙此慳持。終未妥當。今番則先放送後草記。俾勿如前防啓。○宗廟署啓言。本署守僕鄭德龍等上言以爲。猥蒙天恩。聖念連有稟處之命。而廟堂亦無變通之道。伏聞關西小米耗條。自惠廳作錢。而定式外餘剩盡爲差人之私橐。若得小米作錢。差人之役。則庶可爲一分資料。惠廳所管關西小米耗條中五千石。特爲劃給於渠等。每年元價。則依例捧納於該廳。其餘剩。永爲渠等公私需用之資云矣。蓋耗條作錢。當初該廳。使本道監司作錢上納。元無劃給員役之規。不可創開無前之例。請置之。從之。○吏曹啓言。西部進士柳珪上言以爲。其父幼學震漢。年八十三。 延安幼學黃德一上言以爲。其父幼學耆。年八十九。加平幼學洪振泳上言以爲。其父通德郞允運。年八十五。同福幼學金有赫上言以爲。其父幼學龍彥。年八十五。同縣幼學高好謙上言以爲。其父幼學應旻。年八十八。谷山幼學崔聖源上言以爲。其父幼學興瑞。年八十七。驪州幼學朴致一上言以爲。其父通德郞聖興。年八十四。積城幼學李基永上言以爲。其父幼學俅。年八十五。幷冀蒙壽職矣。請依法典加資。從之。又啓言。南部嘉善朴鳳徵。靈巖幼學尹坊。開城府騎兵趙龍得。保寧幼學李秀廷。南原幼學李宗喆。水原幼學李春復。陰竹幼學沈達永。橫城幼學李永璞等。以其父或年九十年八十加資事上言。而限內不現。請竝勿施。敎以。係是老職事。有難遲待。來頭上言時。更卽推尋回啓。而旣曰爲親推恩之請。則爲其子者。理當等待來現。至今不知去處者。人事道理。豈可如此。其中名以幼學。則尤不可以無識常漢比論。分付各該地方官。使之各別科罪。又啓言。南部嘉善朴鳳徵上言以爲。其父嘉善尙雄。年九十一歲。依例陞資。仍付同樞。追榮三代。乞蒙天恩矣。事當依法典加資。而事係恩典。請上裁。至若付實職追榮之請。極爲猥越。請置之從之。又啓言。沔川生員李彪上言以爲。其父前僉知錫祥。年八十五。願蒙加資之典矣。旣有各道抄啓之定式。請待本道狀啓擧行。敎曰。以人子喜懼之心。一日差過。必當燥悶。況是應資之人。則不必遲待本道抄啓。依願加資。又啓言。中部出身許鏛上言以爲。其父★(敍/土)。爲旌義縣監時。二百石損廩別備。數千把頹堞改築。至登本牧褒啓。又有御史歸奏。而尙不回啓。未蒙褒賞云矣。似當依例加資。而事係恩典。臣曺不敢擅便。從之。又啓言。前縣監張爾良。前因京畿監司狀啓。已授通政加資。官敎卽爲下送矣。觀此張守訥上言。則以通政書其前銜。而更請嘉善加資者。意出干恩。事極無嚴。後弊所關。不可勿施而止。請令該道。各別懲治。從之又啓言。谷山幼學李升默上言以爲。其父故學生世殷。有根天之孝。絕人之行。曾在 先朝。特蒙棹楔之典。生旣有旌褒之美。而歿未蒙追贈之典。私心抑鬱。願蒙贈職之典矣。若以旌閭之故。便請贈職之恩。則後弊必多紛紜。請置之。從之。又啓言。南部司譯院前銜玄商禎。 司譯院正玄商尹等上言以爲。商禎父泰翼。商尹父泰衡。奉命渡海時。船敗渰歿。請依其時同歿譯官李命尹贈職之例。冀蒙一視之澤矣。同一渰歿。而獨未蒙恩。無怪其抑鬱。恐當一體依續典施行。而事係恩典。臣曹不敢擅便。從之。又啓言。 南部進士李鴻逵上言以爲。其弟前正言羽逵。所後父慶遇歸重推恩。已蒙加資。而在前或有推恩於本生父之例。其父前僉正慶泰。年今八耋。冀蒙一視之澤矣。侍從臣之推恩於本生父。果有已例。而皆爲其所後之家。無處可施而然也。今此羽逵所後父。旣蒙推恩之典。則不可疊施於本生父。請置之。從之。又啓言。長湍幼學許杓上言以爲。其父潝。以扈聖功臣陽平君浚六代孫。旣經二品。未蒙承襲之典。再昨年上言。其時勳府之防啓。以雜加單付。本無承襲之例爲言。而淸恩君金明鼎。礪恩君宋相垕等之承襲。皆以單付同知。斑斑可考。依例承襲。俾得承家云。矣再昨年上言時。臣曹往復勳府。則元無雜技加資承襲之例。故防啓蒙允矣。又此呼籲。極爲猥越。請置之。從之。○戶曹啓言。北部幼學張應漢上言以爲。渠以大嬪宮私親奉祀孫。家力蕩敗。不能奉先祀。自本宮私親忌日。給米二石。又給四名日祭需。不絕香火。而丙申以來。旣無給米之典。乞賜處分云矣。此非自下干請者。而有此煩瀆。請置之。敎以。大嬪私親本家。因 先朝特敎。月給米包。歲致祭需。自丙申年代盡。宮房田土出稅之後。月給歲致之規。似在減罷之中。而朝家姑未聞之。不得參量代給。觀此上言。其所訴雖甚猥越。其在仰體 聖意之道。不可仍而置之。俾絕香火之需。月給雖難遽議。歲致宜有定式。此一款。令惠廳參考可據之例。該堂登對時稟處。又啓言。造紙署紙匠金命錫等上言以爲。咨文表紙價。例自惠廳上下。而浮取搗砧等雇價。以僧番錢四百兩定式。而近來戶曹別貿。每年上下二三百張。而每張物力價錢一兩三錢四分式上下。浮取搗砧等工錢。無一分上下。別貿亦依元定式例。浮取等工錢亦爲磨鍊事。乞蒙天恩矣。凡貢價自有元別之不同。而欲爲增價者。民習巧惡。請勿施。狀頭令攸司科治。從之。又啓言。康津閑良金萬爀等上言以爲。本島丁未年移屬延齡君房後。稅米每負六升。定式納稅矣。中間導掌李成謙。加徵二升。而稱以減稅。徵索四百兩錢後。如前捧稅。又以災年減給事。誑誘島民。收斂三百兩錢。而不爲頉減。今此導掌若不照律懲後。則島民必皆渙散云矣。請令攸司。兩造推卞。各別詳覈稟處。從之。○禮曹啓言。橫城幼學許浩上言以爲。本縣鄭師貞母李氏誠孝。請施旌閭矣。甲辰年因師貞上言。監司徐鼎修査啓。本曹覆啓以爲。上言則李氏遭姑喪。纔過襄禮。仍以滅性。査狀則姑喪終制。澌毀得病就盡云。故請置之。蒙允矣。今亦依前置之爲宜。從之。又啓言。 天安進士蔡宗永上言以爲。同鄕贈參判兪後揚及其子同中樞應釆。忠孝旌閭事。請令稟處矣。兪後揚則曾因巡撫使李晚成狀聞。持蒙生前復戶之典。死後旌閭。係是次第間事。應釆之忠孝。果如多士之呼籲。則亦施旌褒。未爲不可。而不可容易許施。請令道臣。校擧實蹟。論理狀聞後稟處。從之。又啓言。 驪州院生金鼎鉉上言以爲。其父杭。母病沐浴禱天。願以身代。嘗糞斷指。斂葬祭奠。竭其誠敬。而未蒙旌褒之典云矣。旣無該道之論。又非多士之請。請置之。從之。又啓言。 鐵山幼學鄭允恭上言以爲。其祖母鄭德泌之妻林氏烈行。請擧旌閭矣。昨年因其上言。以給復之意。覆啓蒙允。而未過一年。又請旌閭。請置之。從之。又啓言。全羅道進士金聖求等上言以爲。故義兵將䁬兵議梁大檏。依高敬命柳彭老安瑛等。請施旌閭矣。大檏立慬。在於敬命殉節之前。其時同死諸人。皆蒙旌褒。而獨未免向隅之歎。請依上言施行。敎以。此人節義。夫孰不知。朝家若無棹楔之典則已。不然。至今獨漏。實爲欠事。然棹楔事體至重。不可以數行草記。遽然許施。就元上言單抄。別單書入。待啓下。施以旌閭之典。又啓言。 交河幼學李敬澈上言以爲。其父宗亨孝行。其母洪氏烈行。竝請旌褒矣。甲辰年。因敬澈上言。本曹回啓。雖有邑報儒單。初無道臣登聞。不可以干恩之籲。遽施褒典。蒙允矣。請依前置之。從之。又啓言。 陰城幼學李尙弘上言以爲。本縣故學生閔東亮。自幼事父母盡誠。母病斷指注血。卒獲復甦。又有火導水蔘之藥效。及其母病將革。又斷指以延三日之命。因御史褒啓。特蒙復戶之典。而終身不受而歿。旌閭之典。請令稟處矣。生前旣蒙復戶之典。死後宜有旌閭之擧。請上裁。又啓言。 禮山幼學申鼎模上言以爲。本縣故學生趙榮遠旌贈事。請令稟處矣。 榮遠事父母盡孝。其父母之病。兩度斷指。十指無完。及其改葬父母之日。年已七十。而淚盡血繼在世之日。營門狀聞給復。又承除職之敎。及其身歿之後。道內儒生。復呈營門。而尙未登聞云。生前給復。死後旌閭。便同應行之典。而莫重恩典。不敢擅便。請上裁。竝敎以。旌閭體重。枚擧狀辭。署經政府。別單書入。又啓言。昌原幼學金煐等上言以爲。故學生陳興銀妻姜氏。以二十二歲婦女。孝事舅姑。其夫死。被髮一擧哀後。不爲哀傷。寬慰親心。及葬其夫之日。卽爲自決。卓異之行。請施棹楔之典云矣。莫重恩典。不可輕議。請令道臣。論理狀聞。從之。又啓言。全羅道幼學李敏鐸等上言以爲。高敞柳慶福妻金氏孝烈。請施旌褒矣。嫁未半年。夫死日夜泣血。絕而復甦。纔過數月。終遂其下從之願云。請令道臣。採探公議狀聞。從之。又啓言。 興陽幼學宋繼祥上言以爲。其八代祖縣監宋悌。七代祖府使宋德馹。贈職旌閭事。乞令稟處矣。壬辰倭亂。悌則戰亡於矗石樓下。其子德馹。爲富寧府使時。當賊胡朴守希之侵邊。爲矢所中而死。爲國效勞。誠極可尙。而事在久遠。文跡無憑。請置之。從之。又啓言。 長興幼學崔絅仁等上言以爲。本府權氏烈行。請施旌閭矣。權氏卽故學生文道光妻也。門孼埋凶詛呪。一室四喪。荐出於數歲之內。諺牒入訟。孼魁伏法。又擇宗人馨福立後。又以兇孼之漏網。具諺書擬徹天聽。力疾到全州。自盡於其家翁忌日云。以藐然一女。爲夫家復讎。且定後祀。矢死自盡。宜施旌閭。而恩典不可輕議。請令道臣。詳査狀聞。從之。又啓言。 江華幼學姜濬上言以爲。其高祖贈都承旨翯旌閭事。乞令稟處矣。 翯曾在丙子胡亂。以寧遠郡守。與賊相持。血戰而死。其在勸忠節之道。似合旌閭之典。請上裁。敎以。旌閭體重。在所審愼。依俄者批旨。單抄元上言。署經政府後。別單書入。又啓言。 西部前萬戶朴壽景上言以爲。其母鄭氏孝行卓異。辛未年四隣洞民。呈于禮曹。轉報政府。入啓判下。依例給復矣。其母今已身死。乞令旌閭矣。生前旣蒙復戶之典。則死後合施旌閭之恩。請上裁。敎以。其在重其事之義。不可以單抄回啓。遽然許施。更考上言。改錄別單。署經政府以入。又啓言。全羅道幼學宋泰基上言以爲。 昌平贈執義金滂。至行出天。其母病劇。至有冬鶊野鵞之墜庭。川水之不永。釣魚之必獲。應孝廉除寢 卽。以親老辭謝。及 孝廟朝。連拜別檢別提。而終不就仕。贈持平金履泰兄弟。遭其父喪。 履泰十六歲也。以泰九歲也。能盡居喪之節。及其母病也。嘗糞侍湯。窮其心力。靡不用極。一門之內。兩代三人。孝友相傳。 先朝因道臣啓聞。竝蒙贈職之典。尙未蒙棹楔之恩云矣。前旣贈職。則莫重恩典。不可疊施。請置之。敎以。三世孝友。聞甚奇偉。疊施雖似屑越。勿論無已埋沒。枚擧元上言。抄書別單。就議大臣以聞。又啓言。 鎭岑幼學李錫五等上言以爲。同縣故學生閔檜旌褒事。請令稟處矣。閔檜之母病三宵禱天。父疾十年嘗藥。前後居憂。哀毀踰制。無愧於古孝子。在朝家獎孝之道。宜有表獎之擧。而不可以一張上言。遽然許施。請令道臣。査實狀聞後稟處。從之。又啓言。鐵山幼學盧賢祐上言以爲。其兄賢熙妻張氏。夫死之後。誓心同死。飮藥者二。自縊者三。皆爲家人急救。及其小祥。飮滷而死。竟遂同日死之願。乞蒙旌閭之恩矣。張氏之甘心烈死。合施棹楔之典。而不可以一張上言。輕易許施。請令道臣。採取實蹟。論理狀聞後稟處。從之。又啓言。義州私奴成男上言以爲。其上典故學生金致瑀妻金氏。夫死無子。臨喪與葬。一從禮制。奉慰舅姑。以終三年。大祥祭畢。飮毒而死。御史沈念祖書啓給復。而尙未蒙棹楔之典云矣。不可以其奴之一言。遽然聽施。請令道臣。論理狀聞。從之。又啓言。宜寧幼學田鶴擧等上言以爲。本縣學生表震章妻朴氏。善事舅姑。嘗糞斷指。卓絕之行。請擧旌表之典云矣。莫重恩典。不可輕許。請令道臣。論理狀聞。從之。又啓言。鐵山幼學鄭光玉上言以爲。其亡兄光郁妻李氏。爲夫殉死。請蒙旌閭之典云矣。曾因筵奏。凡係干恩之類。勿許聽施定式。請置之。從之。又啓言。 平壤幼學申炫上言以爲。本府故學生李運弼孝行旌閭事。請令稟處矣。昨年因黃思柔等上言覆啓。孝行卓異。固當褒獎。而癸亥年因道臣登聞。特許給復。其時恩典已有斟酌。置之事。蒙允矣。今又再請。尤涉屑越。請置之。從之。又啓言。光州幼學洪得護等上言以爲。長城孔弼章孝行。請施崇褒矣。弼章孝親之誠。出於天得。親墓手植松林。樵者不入。又有松蟲而異鳥含去。九十廬墓。昏晨拜哭。酷雪暴雨。未嘗少懈。拜跪處莎草皆耗云。請令道臣。採訪物議。論理狀聞。從之。又啓言。鐵山幼學鄭趾顯上言以爲。其曾祖致堯。事親至孝。母病斷指。居廬三年。未蒙旌褒。乞令稟處矣。曾因筵奏。凡係干恩之類。勿許聽施事定式。請置之。從之。又啓言。延安幼學朴敬和等上言以爲。本府故學生張性和。奉八耋之父。盡心侍湯。血指和藥。使將絕之命。得延數年。行路感歎。指爲孝子之廬。乞令稟處矣。恩典有難輕許。請令道臣。枚擧實蹟狀聞後稟處。從之。又啓言。西部幼學李基亨上言以爲。其祖故學生成夏。有出天之孝。嘗糞斷指。送終盡禮。每値 國忌。不御酒肉。癸巳慶科時。謂其弟曰。吾先祖廣林君。壬辰播遷時。有陪往廟社主之功。今科旣稱壬辰之慶。則吾兄弟雖老。豈可不觀光乎。扶病入場。不幸蹂躪。 先朝驚悼。特命停樂。弟與子調用。而其忠孝家行。無以上達。請令稟處矣。成夏之忠孝旣如是。則許以旌褒。亦無不可。而方自京兆。數求孝烈。請姑待報來稟處。敎以。前此旣有傳敎。則似此行誼。何不登聞云耶。問于京兆。使之探問實蹟草記。待批下稟處。漢城府啓言。 李成夏事。初無呈單。今因傳敎。招問基亨。則卽納小册子。與上言別無異同。基亨年來流落鄕曲。今月入來。夜晝介族人家。未聞孝烈採訪之命。而直爲上言云矣。敎以。恩賞雖不可屑越。行誼亦不宜泯沒。取舍在有司。搜訪卽卿等職責。此後着意擧行。此事更令禮曹論理稟處。禮曹又啓言。更考李基亨上言。則其祖成夏。事親爲國之行。誠爲可嘉。而子孫呼籲。事係干恩。請依定式置之。允之。又啓言。遂安幼學崔濟彥等上言以爲。同郡奉必翼。孝行請褒矣。必翼母病。有山雉飛下豪鷹獵獲之異。人謂孝感所致。又篤於友愛。宗家之貧者。買給祭田。人有過失。曉以義理。至誠懿行。孚及遠邇云。請令道臣。博採公議。論理狀聞。從之。又啓言。楊州童蒙李善孟上言以爲。其母沈氏旌褒事。乞令稟處矣。沈氏自在幼稚。已著孝性。遭其夫喪。必欲自引。而爲本生舅姑泣籲。强言語進飮食矣。忽然托以病暑。移處小樓。飮毒自裁。如此懿行美節。固合旌褒。而子孫呼籲。勿許聽施。旣有定式。請勿施。從之。又啓言。全羅道幼學黃鍵等上言以爲。南原故進士韓尙箕行誼。請施旌褒矣。尙箕篤於行誼。餘力學文。親疾血指。親喪盡禮。嘗於禮闈。鄰友病死。投券護櫬而歸。丁卯登國庠。軟巾襴衫。創用 皇朝舊制。慨然有風泉之懷。獨拜朝宗門外。忠孝如是卓異。請令道臣。傍採物議。論理狀聞。從之。又啓言。康津幼學趙奎運上言以爲。其高祖贈左承旨彭年孝行。請施旌褒矣。癸卯正月。有趙彭年旌褒事。就議大臣稟處之命。而其時本曹草記內。當初朝家。以扈 聖之功。旣贈在承旨。且其孝行別無卓異。以此以彼。置之事。蒙允矣。旌閭一款。不可輕議。請置之。從之。又啓言。楊州幼學李聖迪等上言以爲。本邑具善勳妻申氏烈行。請施旌褒矣。申氏昨年十月。其夫病死。恐爲傍人所窺。故作緩辭。示無必死之志。鷄鳴後竊飮鹽汁入尸傍遂絕。卽夫死之翌日云。請令道臣。詳査論理啓聞。從之。又啓言。衿川幼學宋學孫上言以爲。其父秀海。請施旌褒矣。癸卯孝烈分等時。入於置之中。請依前置之。敎以。更考其時別單。詳細論理草記。又啓言。古阜幼學金道運上言以爲。本郡權昌道孝行純至。同郡金胄萬亦以至孝幷稱。 胄萬因其子孫之上言。竟蒙銀臺之追資。 昌道則子孫殘微。無階登聞。壬寅本道道臣狀聞。而尙未蒙恩云矣。依金胄萬例。許令贈職。似合事宜。請上裁。從之。又啓言。長城幼學李陽濟等上言以爲。本邑金厦賢。幼而承家庭之訓。長而服師門之敎。其母遘癘。唶指得瘳。其他友愛之篤。周人之義。亦有卓異者。而今年八十有六云矣。果如多士之呼籲。則不可無表獎之典。請許給復。從之。又啓言。 開城府幼學申光義上言以爲。其五代祖天男。甲子討賊之功。丙子捐生之忠闡發幽隱樹風永世事。請令稟處矣。天男鞍峴力戰。旣錄原從。則今無可論。而至於靈臺之殺身。合有旌褒之擧。請令守臣。詳査啓聞後稟處。從之。又啓言。任實幼學李彥益上言以爲。南原崔天奎年過六旬。只有世間有孝親一事而已。一道傳播。咸曰天生崔孝子。昨春因多士上言。特令本道査實。以生者褒揚。尤係難愼。該曹覆啓。亦姑置之。故公議拂鬱云矣。崔天奎純孝之行。果有鄕里之稱美。有此多士之再請。先施給復之典。以勸遐俗。恐合事宜。請上裁。從之。又啓言。全羅道幼學韓東壽等上言以爲。 崔耼齡依金德齡例贈旌事。請令稟處矣。耼齡之忠烈事蹟。未必多讓於德齡。而德齡則贈職贈諡。耼齡則獨未蒙一視之澤。或者德齡死於獄中。人至今稱冤。耼齡雖不就仕。病死於家。以此差殊看而然耶。贈職贈諡。俱非臣曹所可擧行。請令吏曹稟處。從之。吏曹啓言。崔耼齡忠烈之蹟。昭載國乘。與金德齡。殊無彼此之別。而獨未蒙褒贈之典。則無怪多士之齊籲。似當施以贈職之典。請上裁。敎以。特爲贈職。以示朝家尙忠奬節之意。禮曹又啓言。 公山幼學崔暹觀上言以爲。其父益著。其母朴氏孝烈。竝請贈旌之恩矣。暹觀上言。已在昨年二月。令道臣待抄啓狀聞。而道臣終無登聞。則不可以干恩之私籲。有所聽施。請置之。從之。又啓言。抱川幼學鄭淳上言以爲。其九代祖贈吏曹判書希登。一依持平金䃴例贈諡事。乞令稟處矣。希登乙巳死直顚末。昭載國乘。則其行義與爵秩。宜在太常議諡之列。而非臣曺所可擧行。請令吏曹稟處。從之。吏曹啓言。鄭希登死直實蹟。旣在國史。且有同時死直人金䃴。贈秩賜諡之恩。則獨此見漏。誠爲闕典。況今舊甲重回。士林增傷。特許贈諡。恐有合於褒忠奬直之方。請上裁。敎以。議于大臣稟處。禮曹又啓言。鐵山幼學鄭仁字上言以爲。其高祖思溫。依戊午諸名臣例。贈諡事。乞令稟處矣。思溫事親居喪。情文備至。以孝行至於給復。又除 寢卽。及至壬辰播遷之時。以榦局。特除分戶曹佐郞。至錄原從之勳。至戊午廢論之起。又能立異。其所樹立。可謂卓然。而平安監司鄭宲啓聞請褒。竟未施行矣。不顧子孫干恩之嫌。旌閭之不足。又請建祠。建祠之不足。又請贈諡。猥濫極矣。請置之。從之。又啓言。長城幼學朴承爀上言以爲。其七代祖右參贊守良賜諡事。乞令稟處矣。守良爵位事行。自當有節惠之典。而事在百年前。故有此上言。請令吏曹稟處。從之。吏曹啓言。朴守良位至正卿。行亦廉貞。易名之典自在當施。而子孫之不爲請諡。因其祖遺言。以至七世之久。今不必輕議。請置之。從之。禮曹又啓言。全羅道幼學吳一心等上言以爲。贈同知中樞院事金德生封爵贈諡事。請令稟處矣。金德生戮力靖亂。危忠大功。誠卓犖表異。今此所請。恐無不可。請令吏曹稟處。從之。吏曹啓言。金德生忠節。誠爲卓異。而封爵之擧。旣難追施。則節惠之典。恐無可論。加贈一秩。亦足示褒。請上裁。敎以。議于大臣稟處。 禮曹又啓言。長湍幼學李亨復上言以爲。其五代祖廣城都正悌吉贈諡事。請令稟處矣。悌吉當丙子之亂。臨亂雍容。望南漢四拜而死。胡酋亦感其忠節。至於掩土爲殯。其忠節卓然。誠極嘉尙。 先王朝已蒙旌褒之典。至若易名之典。位秩不相當。非臣曺所可擧行。請令吏曹稟處。從之。吏曹啓言。廣城都正悌吉。倡義殉節極爲嘉尙而屢蒙贈爵旌閭之恩則至於贈諡一款。位不相當。請置之。從之。禮曹又啓言。古阜進士權衍等上言以爲。故郡守金齊閔。壬辰倭亂。倡義討賊。其子昕晏。亦隨其父。倡率義旅。以勤王師。晏則戰亡。齊閔與其長子昕。以不得殉國。絕意軒冕。  宣廟朝特嘉其忠。以錄其勳。而齊閔之孫地粹。當昏朝。抗疏斥奸。竟配富寧。其後改紀。屢徵不起而歿。 齊閔地粹。幷享於道溪祠。尙未蒙易名宣額之典。昕晏又未蒙討賊殉國之褒云矣。齊閔地粹官秩。或是四品。或是下大夫之列。則易名之典。係是法外。宣額若非特恩。則不可以一張上言。有所仰請。至於晏。則旣是戰亡。而尙未蒙褒贈。誠爲缺典。請上裁。敎以。特許贈職。又啓言。知禮幼學李遂泰上言以爲。其先祖淑琦。特命有司。亟擧節惠之典云矣。淑琦官至戶曹判書。又以一等功臣封延安君。位秩勳伐。法當易名。此雖事在百年以前。其事行之可據。若是昭昭。則不當在持難之中。請令弘文館。待議諡日稟旨擧行。從之。又啓言。陽川幼學李永慤上言以爲。其六代祖海豐君耆賜諡事。乞令稟處矣。耆忠烈卓異之蹟。宜蒙易名之典。而事在百年前。故有此上言。請令吏曹稟處。從之。 吏曹啓言。 李耆旣蒙 宣廟朝錄勳贈秩之恩。則節惠之典。年久之後。有難遽議。請置之。從之。禮曹又啓言。南部幼學李春老上言以爲。其五代祖贈領議政忔。昏朝不仕。 江都斥和。朝天卞誣。出疆身死等事。永有辭於天下後世。而尙未蒙諡旌之恩云矣。忔之忠節。昭人耳目。屢蒙褒贈。則不爲旌閭。未必爲缺典。至於賜諡。則贈職官秩。宜有易名之典。請令吏曹稟處。從之。吏曹啓言。李忔貤贈旣崇。忠烈且著。易名之典。不必靳惜。而自 列聖朝。屢贈崇秩。以表其忠節。則節惠之典。今不必加施。請置之。從之。禮曹又啓言。慶州幼學權學仁上言以爲。其七代祖贈左承旨士敏。一依壬辰諸將例賜諡事。乞令稟處矣。 士敏曾在甲辰年。因其子孫上言。已爲贈職。又以孝行亦爲旌閭。今不可以連續加請。每每許施。請置之。從之。又啓言。 驪州幼學李鎭完上言以爲。其六代祖禮曹判書完陽府院君忠元。依例議諡事。乞令稟處矣。忠元勳伐爵秩。法當易名。而惟此上言。似由於事在百年前。則筵稟後始許議諡。曾有定式。而非臣曹所可擧行。請令吏曹稟處。從之。吏曹啓言。李忠元爵秩勳伐。法當易名。而因循未遑。旣至數百年之久。今難輕議。請置之。從之。禮曹又啓言。尙州幼學李國培等上言以爲。本州忠烈祠入享故察訪金宗武。卽副提學就文之子也。萬曆庚寅。薦授獒樹察訪。旋移沙斤。壬辰倭寇大至。率驛騎百餘人。馳赴李鎰陣下。主帥先北將士逃散。而宗武整衣冠。與判官權吉。倂命於沙場。備載懲毖錄中。雖有棹楔之旌。未蒙貤贈之褒。特命貤贈。以樹風聲云矣。多士之陳請。可見公議。請依上言施行。從之。又啓言。井邑進士辛性修上言以爲。 安義故別提孫弘錄。棹楔贈職事。請令稟處矣。安義孫弘錄。當壬辰倭亂。奉安御容於內藏山。其忠勤功勞。誠爲可嘉。而事在久遠。實蹟難憑。請令道臣。詳査狀聞後稟處。從之。又啓言。泰仁幼學安錫命等上言以爲。故及第金鍊玉忠烈孝三綱之懿蹟特爲贈職旌閭事。請令稟處矣。壬辰倭亂。鍊玉則抗義捐命。其妻柳氏。夫死從死。其子命彥。忘身殉母。誠合褒尙之典。而甲辰年。因本縣金澳上言。令該道論理狀聞。則其時道臣狀聞以爲。久遠事蹟。旣無公家信筆。不可輕許云。故仍以置之。今此多士之上言。雖異於子孫之呼籲。其無可據之公家文字。前後無異。請置之。從之。又啓言。楊州幼學李希郁上言以爲。其五代祖士珪。殉節於丙子江都之亂。乞蒙旌閭之典矣。 江都殉節之人。前後褒尙。靡不用極。而士珪之獨漏恩典。不無向隅之歎。請令道臣。詳査狀聞後稟處。從之。又啓言。 長淵生員白敏祥上言以爲。其父壽峻。以孝誼學行。因禮曹回啓。特施除職之典事。判下矣。于今三十年。尙未蒙恩云矣。曾在丁丑年。黃海監司朴宗德果以壽峻孝行狀聞本曹亦爲覆奏施行。而至今未得擧行。宜有其子之稱冤。請令吏曹稟處。從之。吏曹啓言。白壽峻孝行。雖有道伯之狀聞。而只以其子孫之言。遽然從施。殊非難愼之意。請令道臣。採訪實蹟狀聞後稟處。從之。禮曹又啓言。井邑幼學柳宅奎上言以爲。故忠武公李舜臣遺愛祠。在於井邑。乞賜顯額矣。遺愛祠事體。與忠烈祠不同。不可輕議。請置之從之。又啓言。榮川幼學羅直洙上言以爲。其先祖故校理以俊。以擧行立祠於本郡。已八十餘年。尙未蒙額以俊以諸生。丙子之亂。招守僕鄭信國朴灒美二人。瘞東西廡泛祀諸賢位版及祭器樂器。仍奉五聖十哲位版。入南漢事。在太學成典及 國朝寶鑑。兩守僕至於旌閭。 以俊。 先大王朝甲午。始贈吏曹參判。毋使崇義奬節之典。偏被於守僕云矣。宣額事體重大不可以一時扈 聖廟之功有所輕許請置之。從之。又啓言。全羅道進士李敬緝上言以爲。故儒臣金麟厚高弟梁子澂。請配食其祠事。有稟處之命矣。粵自 肅廟朝丁丑。湖南章甫疏請配食於筆巖書院。而尙今無聞者。已是士林之抑鬱。而不敢擅便。請上裁。敎以。以先正之女壻。接先正之嫡傳。後又出入五先正之門。許令配食於先正之院宇。實合朝家禮賢之方。況先正家親撰祭文致祭。仍命後孫錄用。此時此擧。事不偶然。以梁子澂配食先正文靖公金麟厚筆巖書院事分付。又啓言。成川幼學金時應等上言以爲。生員尹瑾。受學於曹好益。朝家特 除參奉好益歿。創建芝山院宇。尹瑾歿。鄕人又別立祠於芝山院宇之傍。庚申因朝令撤毀。請躋配芝山祠宇云矣。當初旣不躋享。別爲立祠。則其時議論之携貳可見。請置之。泛之。又啓言。黃海道幼學李亨中上言以爲。忠義公金文起幷享於康翎縣忠穆公兪應孚祠。仍爲賜額。乞令稟處矣。兪應孚單享之祠。獨以文起配食。恐無義意。不可容易許施。賜額一款。尤非可論。請置之。泛之。又啓言。 楊州幼學李海普上言以爲。其五代祖忠肅公李尙吉。立殣江都。請依金尙容李時稷宋時榮尹棨例。幷蒙不祧之典矣。尙吉死義。昭載國乘。一體不祧。無所不可。而勳臣外不祧。旣非國典。請上裁。敎以。宋時榮旣許不祧。此亦宜無異同亦爲許施。又啓言。西部幼學李覬上言以爲。其六代祖錦山君誠胤。請一依勳臣例。特令木主勿遷云矣。誠胤以宗戚之臣。當倫紀斁絕之日。抗疏斥奸。誠爲可尙。而 仁廟改玉後。只去勳號。不收 賜牌。此係特 恩。而其所錄勳。旣是光海所錄衛聖之勳。則勳名旣削。不祧一款。非所可論。請置之。從之。又啓言。 安山故學生姜璿妻元氏上言以爲。所生父元聖瑞。只有一男。而夫妻俱歿。以其四寸弟重翼第三子。欲爲立後。而托以父母已歿。終不許給。乞令該曹稟處矣。同堂叔姪之間。固宜出繼。而莫重定倫之事。臣曹不敢擅便。從之。又啓言。仁同幼學申璍上言以爲。其九寸姪光範無子。以其十寸兄光魯第二子成昌。欲爲繼後。而與者無人。乞令該曹稟處矣。請特許立後。從之。又啓言。西部幼學李穆亨上言以爲。渠以坡興君應順五代孫。不幸無子。故以其十寸兄泰亨第二子益福立後之意。庚子年上言蒙允。而終不送來矣。壬寅年益福兄鎭東身死。而旣有子男。則不可爲無後。乃於昨年。其母柳召史。稱以長子死而無後。至有還歸本家之言。該曹依此回啓。而急於推還出繼之子。不有見存之孫。而以子死無後之說。自歸於誣罔之科。依庚子 判付施行事。乞令該曹稟處矣。柳召史之長子。雖曰身死。旣有其孫。而以無子樣。誣呈上言。請分付其門長。詳査後更爲出給立案。從之。又啓言。咸昌幼學蔡德濬上言以爲。其兄德溥無子。以其十四寸兄蓍朝第二子喜夢。完定立後。而受者無人。乞令該曹稟處矣。請特許立後。從之。又啓言。 尼城幼學尹晦基上言以爲。伯父故承旨光纘有兩子。而俱無嗣。伯父臨終。謂渠尙少。當有後出。取其獨子爲後矣。不幸更無所生。以族弟忠基第二子濟男。議以爲嗣。乞令該曹稟處矣。請特許立溪。泛之。又啓言。公山故學生成在仁妻宋氏上言以爲。家翁無子而身死。以十四寸弟宅仁第二子義浩。欲爲繼後。而與者無人。乞令該曹稟處矣。請特許立後。從之。又啓言。東部前參奉洪天普上言以爲。渠卽唐城尉洪海之奉祀孫也信淑翁主家舍賜給時。 太祖大王手書文券。  宣廟朝曾已搜覽。 肅廟朝又爲奉覽。而 御書序贊幷 太祖大王御筆下賜。 先王朝又親製宸章。使爲世世永傳之寶矣。年已垂死。而尙無血屬。非但翁主祀板。將絕香火。實恐 列聖朝寶墨。奉護無人。宗人洪孝儁處。懇求其第三子奇三。而不肯許與。乞令該曹稟處矣。固當依所請許施。而莫重定倫之事。臣曹不敢擅便。敎以。翁主奉祀與他自別。有子三人。不許立後。亦爲無據。特爲依願立後。又啓言。仁川幼學宋德玄上言以爲。渠以累代奉祀之人。年老無子。以四寸兄德潤第二子載信。欲爲立後。而與者無人。乞令該曹稟處矣。請特許立後。從之。又啓言。 寶城幼學李廷彥上言以爲。宗姪象圭無子。以八寸弟象楗第二子。議以爲子。而與者無人。乞令該曹稟處矣。請特許立後。從之。又啓言。任實幼學李喬漢上言以爲。壬辰倭亂。 太祖大王御容。移奉內莊山龍窟。至今遺址宛然。撨牧相識。亟下綸音庸表異蹟云矣。 御容暫奉之處。有異於車駕臨幸之所。則旣不可竪碑。又不可建閣。而事體重大。有不敢輕議。請上裁。從之。又啓言。鐵山幼學鄭道濟上言以爲。因其曾祖有逼葬先塋之事。其族人倡言聲罪。拔去於鄕案。三世于今。乞蒙天恩。入錄鄕案云矣。鄕案入錄。本是一鄕之事。且有地方官。則今此上言。極其煩屑。請令秋曹。照法重勘。從之。又啓言。 巨濟漆川島牧民徐元福等上言以爲。渠等所居島。卽國家祭享所用黑牛喂養之地也。事體自別。而反不如他島牧馬子。牧馬子稅輕役歇。而又有給復安土之道。渠等稅重役繁。幾至渙散之境。甲子年以此具由上言。自備局。以給復蠲役。行關本道。而尙未蒙恩典云矣。備局覆啓蒙允。旣在久遠。其閒事實。雖未知如何。而捽難遽然變通。請分付道臣。令地方官。明査委折狀聞後稟處。從之。又啓言。濟州幼學高鳳楨等上言以爲。其始祖高乙那統主三邑之地。良乙那爲臣。 夫乙那爲民。其後良氏子孫。不告於官。以高夫兩姓。敢自易位於耽羅誌。良反居上。高反居下。先王朝辛未。高厚翊上言。至下釐正之敎。而尙未有稟處云矣。島俗有難臆斷。請令該牧使。詳査論理狀聞。從之。○兵曹啓言。梁山居黃山驛吏金重化等上言以爲。渠等以敬順王後裔。流落遐土。入屬驛吏。其父月泰。常冤其橫入。己亥大無之年。賣盡家貨。貿穀補賑。自本驛報巡營。三父子名字。割出吏案。永永頉給之意。立案成給矣。其父身死之後。驛吏輩不有立案。誣告郵官。名下役價。計其年條。一時幷督。乞令該道。詳査頉下云矣。伊時事實。有難準信。請令本道。詳査報來後。更爲酌量決處。從之。又啓言。靈巖出身金弘澤上言以爲。其父前武兼就明。丁酉八月初九日夜。以分軍部將。巡檢墻外之際。堡卒金春得金世徵。手捉犯夜人一名。二卒單弱。幾至失捕。故卽使吏卒結縛。押回直所。考見戶牌。乃興文也。卽報兵曹矣。一權奸從門隙通言曰。金就明所捉之賊。旣捉於禁營字內。移送該營云。而其父以兵曹屬官。已報兵曹。移送一款。非所可論。終不聽施。權奸以此銜憾。翌曉奏達。只擧春得世徵。而其父故爲掩置。乞蒙天恩矣。取考兵曹草記謄錄。則有曰。卽接分軍部將所報。則去夜二更。景秋曜金兩門之間。有人欲越宮墻。爲軍堡守宜軍所捉云。以此觀之。渠則只報形正而已。不可以弘澤爲父之言。遽請許施。請置之。從之。又啓言。 訓鍊都監巡令手張益輝上言以爲。其父出身羽才。以古阜郡陞戶。戊申出戰功錄三等。己卯登科。入屬局出身。通計從軍。爲六十一年。尙未得例賜之資云矣。査問於該營及京兆。則羽才從軍與年歲。俱準定式。似當依事目加資。而事係恩賞。自下不敢擅便。從之。○刑曹啓言。安峽幼學李義寬上言以爲。其父慶福。以昨年謁聖科代射之罪。充軍定配於甕津地。昨夏頒赦。同罪人俱得蒙放。而其父獨未蒙一視之澤云矣。同罪人金德九等。果爲蒙放。其在一視之道。合有疏釋之典。敎以。然則放送。又啓言。公山童蒙李宗得上言以爲。其父春三。以畓庫引水事。見忤於兩班。因其呈官。嚴刑遠配於明川府。已經年所。其祖母今年八十。一縷將盡。乞蒙放釋之恩矣。宗得昨秋以此上言。臣曹以詳査報來後稟處爲請矣。及其報來春三罪名。與其所訴。不無差爽。故覆啓仍配。則今又煩籲。極涉無嚴。請置之。從之。又啓言。 長鬐金光玉上言以爲。本縣所管冬背串牧場。弊端層生。故其父相翊。不勝悶鬱。擊錚行査之際。興海郡謂以不緊。論報巡營。使其父刑配於道內靑松府。爲民除弊。反被其害。乞令放釋矣。相翊以不干牧場之人。肆然擊錚。該道道臣之定配道內。大是寬典。則又此縱子呼籲。此等頑悍之民。不可以四件內事。全然無罪。請自臣曹。各別嚴杖。以懲日後。從之。又啓言。鐵山閑良李仁玉上言以爲。其父胤白。以本府下吏。前府使田光說在任時。錢穀取用之數許多。而臨歸不給。作宰金海。故寸寸下去。哀乞出給。則不給一錢。而其父以此錢之無面。滯囚府獄。故甲辰年爲父鳴冤。自刑曹推給錢穀。其父則以縱子鳴金。自本道定配於興海縣。乞令渠代配。俾其父生還故土矣。以縱子鳴金之罪。薄施流配之典。則敢生蒙宥之計。有此濫籲之擧。事極無嚴。請置之。從之。又啓言。西部良女金召史上言以爲。其夫李德信。因折草廛人等訴。以關西南草潛賣事。至被刑配之典。而其祖今年八十八。氣息懍綴。一縷未絕之前。乞蒙放還之恩矣。以其私情。敢請蒙宥。萬萬無嚴。請置之。泛之。又啓言。黃州李召史上言以爲。其夫李命圭。爲人所誣。歸之武斷之科。流配寶城郡。家有八十老父。一自赴謫之後。晝夜呼哭。命在朝夕。乞令放釋矣。當初流配。必有所坐。而謂以情理可矜。遽議疏釋。則後弊有不可言。請置之。從之。又啓言。安岳私奴石黃上言以爲。其上典姜宗鏷。甲辰慶科。以代射充軍於康津縣。而有八十老母。氣息奄奄。乞令放釋矣。科場用情。罪名至嚴。不可以情理之可矜。無端放釋。請置之。敎以。罪雖罔赦。情則可原。放送。又啓言。龍仁童蒙金快俊上言以爲。其父元喆之死與不死。係於朴女之打與不打。朴謙最。初未當以某物打某處云。則此不打之一證。而李㻋勒成文案。終無可暴之日。伏乞俯憐其父橫罹之狀矣。因其擊錚。屢次行査。而獄情明白。無容更議。故連以依前同推之意。覆啓蒙允。而又此呼籲。雖出於爲父至情。獄體所關。極涉無嚴。請置之。從之。又啓言。通津良女李召史上言以爲。同里朴右太。以官錢催納事。凌侮惡言。故其夫朴舜佐。使奴子中伊。雇奴好尙捽曳。則右太與奴輩。互相推打。故其夫叱退兩奴。仍給宮錢而歸矣。伊日夕。其子負其父來置廊底。而不爲出見。則右太又步而歸矣。翌日右太妻來言。吾夫被曳致命。發狀按檢。而奴輩以自免之計至謂上典以松杵打之云其夫初不出房。杵打之說。胡爲至也。證人等。以本無下手爲招。而只以奴輩誣招爲證。豈不冤守。乞蒙明覈矣。請令道臣。別定剛明査官。詳査啓聞後稟處。敎以。除尋常親執詳査狀聞事分付。又啓言。公山良人趙東卨上言以爲。癸卯十月。德山居元宅文。爲人被刺致死。而其子弼良。致疑於朴永光。告于鎭營。鎭營使其父國成。往捉永光。故其父只憑將令捉納。則道臣査官。定以元犯。今至四年。昨年六月。自營門忽地翻案。伊時諸證。嚴刑捧誣招。 朴永光放送。其父被配於鏡城府。其母慘見其父橫罹受刑之狀。仍爲致死。天地間至痛。爲如何哉。乞令明覈事實。特爲放送矣。今因元仁福擊錚。有各具意見回啓之命。本獄未究竟之前。國成之當放與否。非所可論。請置之。敎以。更考卿之曹上文案。論理稟處。又啓言。元宅文殺獄。旣無看證。五朔之後。始以朴永光爲元犯。當初成獄。實緣金女之作證。翻案又因金女之自服受囑。而金女之變辭肯綮。專在趙國成。道臣翻獄。蓋亦有見。而悉經稟處。有非自斷。則今因被罪者稱冤。一反前案。終涉如何。 國成放釋一款。請置之。敎以。此獄疑晦莫甚。 永光之白放旣無意。 國成之刑配非的當。前道伯之翻案又翻案。擧措妄錯。決折顚倒。朝家於此獄。疑信交中。付之未了之案。回啓中悉經稟處。有非自斷云云。未知其爲然。然旣決之案。不必續續反改。此意分付該道道臣。第又參閱理會。如有別般起疑之端。使卽論理狀聞。又啓言。因楊州幼學金信潮。爲其父天欽定配請放事上言。先放送後草記事命下矣。天欽以居齋儒生。當兇逆請討之時。規避不參。烏得免護逆之罪乎。幸蒙特旨。出陸移配。已是寬典。而敢以家訓等說粧撰爲辭。前後呼籲。非一非再。今又煩瀆。今若因此放釋。則隄防不嚴。後弊無窮。不得擧行。敎曰。臺啓旣停。不必如是爭執。況赦名何等莫大之邦慶。豈可尙今爭難。依前批旨擧行。又啓言。東部姜召史。爲其夫金秀喆定配請放事。有放送之命矣。成命之下。所當放送。而民習無嚴。奸僞日滋。有欺罔呼籲之弊。故取考帳籍。則秀喆入於其父龍先之率下。而無他兄弟。父母年俱七十之說。果爲虛妄。 龍先年六十三。其妻五十八。姜女誣罔天聽。不可以無識賤婦四件內事。全然無罪。請自臣曹。參酌懲治。金秀喆仍配。從之。敎以。雖曰無識賤女。冒年誣罔之狀。極爲痛駭。不可以四件內事略治。嚴加懲礪放送。又啓言。成均館典婢連伊上言以爲。其夫黃興坤爲鄭盤奉亂打。仍爲致斃。而盤奉一不受杖。承款已久。乞令該曹依律處斷矣。 鄭盤奉打殺黃興坤節次。箇箇承款。故自臣曹請奉結案。姑未判下。今此連伊之徑先呼籲。極涉無嚴。請置之。從之。○漢城府啓言。知禮幼學金泰亨上言以爲。先祖吏曹判書文起。死於六臣之時。而高祖爾輝。擊鼓鳴冤。得蒙伸雪之恩矣。文起之父承旨寬。贈秩議政。墓在永同。近年以來。村民等。乃敢侵犯於十步之內。已極痛迫。 文起旣無墳葬。而舊基之傍。如干田土。籍賜於其時勳臣尹姓之家。故子孫欲爲推還。以奉香火。而尹家違拒不給。其父鴻鍊。僅得秋曹嚴關。本道公決。始爲還推。旋又被奪。乞令攸司。依法典。俾先墓。得免頑民之侵奪。推給舊土。俾成至願矣。請令道臣。詳査處決。俾無稱冤之端。從之。又啓言。東部良人李信源上言以爲。年前定平縣邸役策應之際。去癸卯年。本官趙岱等內。出債以給者。爲七百餘兩。其代邊德淳新延時。凡百諸具。鳩債六百餘兩以給矣。皆至四年之久。而終不還報。伏乞兩處合一千三百餘兩錢。一一推給云矣。係是四件事外。請置之。從之。又啓言。 西部哨官崔泰郁上言以爲。曾高祖葬地。在於衿川矣。十餘年間。何許人偸葬於曾高祖墳䐉後。而兩墳龍尾毀破。作渠之拜階。探問其跡。終無應者。上年八月。又爲合葬於偸葬之墳。始得踪跡。則南門內居李文珍。故卽呈京兆。題辭以爲。合葬與新葬有異。分付退出。以偸葬人之合葬。爲退訟之階者。豈不至冤乎。伏乞偸葬兩冢。刻期掘移矣。請令道臣。另飭本官。摘奸公決。從之。又啓言。龍山業武李世春上言以爲。乙未年果川居朴姓士族度源處。買得本縣紫霞洞一麓地。而度源牌子中。長廣尺數及移葬其父等措語。明白載錄。故丙申父喪。先爲入葬。丁酉母喪。亦爲繼葬矣。南門內居朱聖宗。乘夜偸葬。故屢次呈訴。兩次摘奸。聖宗落訟。則做出虛無之說。買得於朴度源云。推捉度源。度源言內。放賣聖宗處。果是眞的云。初若不賣。則入葬於渠父龍尾上。而稱名士夫者。豈忍無禁斷乎。據此推之。度源之惡。浮於聖宗者也。本官以爲。親審摘奸。而托以雪塞。延拖爲事。掘移無期。特令攸司。考閱文案後。度源重複放賣之罪。聖宗盜買偸葬之罪。照律嚴繩云矣。令道臣。另飭本官。査實公決。世春以微賤之流。侵斥地主。略無顧忌。依律科罪。朴度源身有班名。而以其葬父之山。一賣再賣者。悖理莫甚。亦令道臣。嚴査照律。從之。又啓言。豐德幼學金世郁上言以爲。其九代祖故參議子鏗及八代旁祖故正言季衡塚墓。在於楊州矣。山下居鄭墡。偸葬於䐉後六十步之地。故呈于本官及營門得題。而終不掘去。乙巳八月。 鄭墡之子時鐸。掘其祖與父母他山所埋之葬。又爲潛埋於先墓䐉後五十步之地。伏乞鄭哥前後偸葬兩塚掘移矣。有官位之塚。與匹庶有異。請令道臣。別定査官。詳覈公決。從之。又啓言。 仁川幼學任珌上言以爲。其先塋在於本邑。相繼入葬爲三世。前年二月。繼葬亡父於祖父舊壙下。不意成鎭赫。謂以在渠族山。爲襯身單白虎。又以爲在渠祖墳。爲來龍要害處。有此誣呈督掘之擧。鎭赫族山於父墳。東西判異。相距幾至千餘步。渠之祖墳。在於局內靑龍麓末。此是當初借其穴而過葬者。故祖父以下相繼入葬。距渠墳山。俱是內白虎。則到今謂之來龍起䐉者。其果成說乎。前官初不親審。直以爲欲禁者無怪。故更訴于營門。定査官於金浦官兪漢偉。卽前郡守兪漢炅之至親。而漢炅卽鎭赫之外黨也。論報張皇。置之落科。乞蒙天恩矣。請令道臣。別定剛明官。摘奸査實。從公處決。從之。又啓言。洪州幼學徐潤珏上言以爲。其母山在於本州。而墓下居金聖得。偸葬於百步之內。呈本官督掘。則反生荷杖之計。昨春擊錚。罔非誣罔。乞令道臣。卽爲掘移矣。請令道臣。別定剛明官。摘奸詳査。果狀辭不虛。則聖得誣罔天聽之罪。依律嚴治。從之。又啓言。蔚珍業武李永先上言以爲。甲辰遭父表。借得空閒地於山主張國良處矣。其後七日。 南昔輝等。稱以渠山外靑龍。起訟禁斷。而於渠山。隔一水隔一麓。相距三百餘步之外。而橫侵不當之地者。極爲無狀。南哥非法之罪。嚴繩。俾保父墳云矣。請令道臣。別定剛明官。摘奸査實。果狀辭不虛。則南昔輝等嚴刑。從之。又啓言。中和幼學李孝甲上言以爲。其父命寬。以六代祖李省之墓。見奪於李景元事。上年九月上言。自漢城府行會本道。使之明査。因査官之失當。橫被定配於高原郡矣。以延安君李茂之後裔。十二代祖賀霖。官至參判。弟好霖官至參議。六代祖以下四代墳塋。在於本府永津坊。而墓下居李景元等。以其父六代祖之墓。指作渠之八代祖元彥之塚。變幻名字。立石樹表。非其祖而謂之渠祖。非其山而謂之渠山。豈非窮天極地之冤乎。伏乞明査重繩矣。鄕曲愚蠢之輩。或有圖占墳墓。改攛譜系之弊。而未有如此駭悖者。請令道臣。別定剛明官。詳究事實。參合衆見。覈出其矯誣換改者。嚴刑遠配。從之。又啓言。定山幼學李錫民上言以爲。以開國功臣義安大君後裔。流落鄕土。累代先塋。在於尼城縣。不意甲辰九月。本縣居南建維。偸葬於高祖贈大司憲萬績之墳䐉後至近之地。故起訟於本縣。前縣監李廷書。定限督掘。而終無掘去之意。更訴於前監司李得臣受題。移査於恩津縣。本縣監朴健陽。又以當掘之地俸侤音。而又不掘移。更訴營門。移訟山在官而縣監趙基顯不許聽理。乞令道臣。卽爲掘去云矣。請令道臣。別定剛明官。更査卽掘敎以無論訟理曲直。開國元勳之後孫。在所顧藉。而誠如所訴。訟官之如是推諉。事甚未安。卽令道伯。別定査官。斯速決處。以示朝家追念故家之意。又啓言。龍仁幼學李亨疇上言以爲。其高祖故兵使俊漢墓。在水原地。而同郡李運會。偸葬於未滿五十步之地。故呈本府推訟。嚴題促掘。而肆恧不掘。乞令該邑。俾卽掘去矣。請令道臣。分付本府。更加嚴督。而不呈巡營。徑煩天聽。殊甚猥越。亦令道臣。依律科治。從之。又啓言。龍仁幼學南漢昌上言以爲。其高祖吏曹判書銑。卽 宣廟朝藎臣也。休官乞告。築一茅廬於本縣東面。以爲棲息之地。而老死之後。不幸無子。以庶承祀。逮至其身。而惟茅屋一間。木主尙存。不意再昨年。本面士人權中濂。過其母葬於先祖祠宇來龍八十步之間。故呈訴本縣。則伊時縣令㻋。以卽地掘移之意。論理決給。則權哥撤眷上京。廣囑士類。誣陷土主。雖以縣令剛猛公正。竟歸於莫可掘移之境。乞令攸司。掘移權哥之塚矣。祠宇來龍。異於墳墓來龍。不可以此禁葬。敢以㻋之所決。稱以剛猛公正。極爲駭痛。請勿施。卽令道臣。嚴刑照律。從之。